নিখোঁজ কাটোয়ার BLO উদ্ধার পুরীতে, এখনও রহস্য

ওয়েবডেস্ক- নিখোঁজ কাটোয়ার  BLO উদ্ধার পুরীর সমুদ্র সৈকত (Puri Beach) থেকে। শনিবার থেকে শুরু হয়েছে বিশেষ নিবিড় সংশোধনীর (SIR) শুনানি প্রক্রিয়া। তার আগেই রহস্যজনক ভাবে নিখোঁজ হয়ে যান কাটোয়ার এক বিএলও অমিত কুমার মণ্ডল (BLO Amit Kumar Mondal)। রহস্যজনক ভাবে বিএলও’র নিখোঁজ হওয়ার চাঞ্চল্য ছড়িয়েছিল কাটোয়া মহকুমায় (Katwa Subdivision) । ময়দানে নামে কাটোয়া থানার পুলিশ। পুলিশের তৎপরতায় অবশেষে পুরীর সমুদ্রর-সৈকতে খোঁজ মেলে নিখোঁজ বিএলওর। তাকে পুরী থেকে উদ্ধার করে কাটোয়া নিয়ে আসে পুলিশ।

মঙ্গলবার বিএলও অমিত কুমার মণ্ডলকে কাটোয়া মহকুমা আদালতে বিচারকের সামনে হাজির করবে পুলিশ। নেওয়া হবে গোপন জবানবন্দী বলে পুলিশ সূত্রে জানা  গিয়েছে।

আরও পড়ুন- অসুস্থ বৃদ্ধকে হেয়ারিং-এর নোটিস, বাড়ি ফিরেই মৃত্যু! চাঞ্চল্য

জানা গিয়েছে, গত ২৩ ডিসেম্বর বাড়িতে এসআইআর সক্রান্ত কাগজপত্র,  নিজের পরিচয় পত্র ফেলে রেখে শুনানির আগেই হঠাৎ নিখোঁজ হয়ে যান বিএলও অমিত কুমার মণ্ডল। কাটোয়া-১ নম্বর ব্লকের খাজুরডিহি পঞ্চায়েতের বিকিহাট এলাকার বাসিন্দা বিএলও অমিত কুমার মণ্ডলের ভাই অভিজিৎ মন্ডল দাদা নিখোঁজ বলে কাটোয়া থানায় লিখিত অভিযোগ দায়ের করেন। অমিত বাবু কাটোয়ার ২৩ নম্বর বুথের বিএলওর দায়িত্বে ছিলেন। এরপরই বিএলওকে উদ্ধার করতে তৎপর হয়ে উঠে কাটোয়া মহকুমা প্রশাসন।

পুলিশ সূত্রে জানা গিয়েছে,  অমিতবাবু কেতুগ্রামের উদ্ধারণপুর প্রাথমিক স্কুলে শিক্ষকতার পাশাপাশি শেয়ার মার্কেটে টাকা বিনিয়োগ করতেন। এর জেরে বাজারে লক্ষাধিক টাকার ধার হয়ে যায়। এরপরই ২৩ ডিসেম্বর বাড়িতে কাউকে কিছু না বলে নিখোঁজ হয়ে যান। প্রথমে কলকাতা এবং কলকাতা থেকে ওড়িশার পুরী গিয়ে আত্মগোপন করেন এক বন্ধুর কাছে।

অন্যদিকে নিখোঁজ বিএলও উদ্ধার হওয়ায় স্বস্তির নিঃশ্বাস ফেলছে কাটোয়া মহকুমা প্রশাসন। কারণ,  শুনানির জন্য তিনি ২৩ নম্বর বুথে ৩০ জন ভোটারের নোটিশ বিলি করেছেন। বিএলও হিসেবে তাঁর উপস্থিত থাকাটা বাধ্যতামূলক।।